
סדר היום: הצעת חוק הסדרת מקומות רחצה (תיקון – מקום   מרפא), התשס"ג-2003 של חבר הכנסת משה גפני



נכחו:

חברי הוועדה:

שאול יהלום – היו"ר
משה גפני
מתן וילנאי
מאיר פרוש

מוזמנים:	

עו"ד שרון גוטמן				משרד הבריאות
עו"ד אילנה מישר				לשכה משפטית, משרד הבריאות
יהודה זמרת					משרד הפנים
עו"ד יואב ארבל				לשכה משפטי, משרד הרווחה
מירי חושן					משרד התיירות
הרן לבאות					משרד האוצר
טלי ארפי					משרד האוצר
שולה זלצר					המוסד לביטוח לאומי
עו"ד רות הורן				המוסד לביטוח לאומי
כרמית נאור					המוסד לביטוח לאומי
דבורה בדר					המוסד לביטוח לאומי
יואב קריים					מטה מאבק הנכים
רוני שכטר					מטה מאבק הנכים
יואב אלט					יו"ר מחוז ירושלים, ארגון נכי צה"ל
אורה חיון					מנהלת בית הלוחם ירושלים
ישראל חזקיה				התאחדות התעשיינים
עו"ד מטאנס שאער				לשכת עורכי הדין

יועצת משפטית:				ג'ודי  וסרמן

מנהלת הוועדה:				וילמה מאור

קצרנית:					יפה קרינצה




הצעת חוק הסדרת מקומות רחצה (תיקון – מקום   מרפא), התשס"ג-2003 של חבר הכנסת משה גפני



 היו"ר שאול יהלום:

	בוקר טוב, אני מתכבד לפתוח את ישיבת ועדת העבודה, הרווחה והבריאות. אני מבקש להתנצל בפני כל הנוכחים שנמצאים פה לישיבה הבאה. לצדי יושב כבוד השופט קמא.

	אנחנו עוסקים בהצעת חוק הסדרת מקומות רחצה (תיקון – מקום   מרפא). היינו צריכים לאשר את הנוסח, היה עליו דיון, ואנחנו מאשרים אותו לקריאה ראשונה. האם יש למישהו הערה עליו?

יהודה זמרת:

	הכניסו להצעת החוק המקורית נושא חדש, סידורי גישה לנכים, לאנשים עם מוגבלויות.

ג'ודי וסרמן:

	נושא חדש?

יהודה זמרת:

	לתקנות, נושא הנגישות. כתוב שיש צורך באישור מומחה נגישות. הנושא לא נבדק, יש תקנות, יש התייעצות, ובמסגרת התקנות, אם יהיה צורך זה ייבחן. לא במסגרת החקיקה עצמה.

 היו"ר שאול יהלום:

	כרגע נמחק את זה? את המילים "ובלבד - - -" ועד הסוף נמחק, ונדון בזה לקראת קריאה שניה ושלישית.

יהודה זמרת:

	בסדר.

 היו"ר שאול יהלום:

	עוד הערות?

אורה חיון:

	אני מבקשת להחריג את בתי הלוחם מהנושא של ההכרח של חמש שעות רחצה נפרדת. אני חושבת שוודאי אי אפשר להאשים אותנו בכך שאנחנו לא רוצים את רווחת הלוחם. אני לא אומרת שאין בבתי הלוחם ולא תהיה רחצה נפרדת, כיוון שיש רחצה נפרדת. אבל לומר לנו שאנחנו מחויבים במינימום חמש שעות של רחצה נפרדת לנכים הדתיים, אנחנו פוגעים בציבור - - -

משה גפני:

	לאו דווקא דתיים.


אורה חיון:

	בסדר, רחצה נפרדת, אני מקבלת את התיקון. אנחנו פוגעים בציבור גדול מאוד של נכים אחרים באותן שעות, כי מאוד יכול להיות שיהיו בתי לוחם שמספיקות שם שעתיים נפרדות או שלוש שעות. 	לכן, להכריח אותנו בחמש השעות האלה, אנחנו עלולים לפגוע בציבור גדול מאוד של נכים.

 היו"ר שאול יהלום:

	היית בישיבה הקודמת? כבר עסקנו בזה, דברנו על כך, שאנחנו מדברים על חמש שעות שבועיות. חמש השעות האלה יכולות להיות מ-6:00 עד 8:00 בבוקר, ואחר כך עוד שלוש שעות ביום אחר, אחר הצהרים.

	דווקא בית הלוחם, זה לא חייה להיות דתיים, יכול להיות אדם שהוא נכה ללא גפיים, והוא מתבייש לשחות בחברת נשים בבית הלוחם. את צריכה להתחשב גם באדם כזה, והפוך ודאי. יכול להיות שיש לוחמת שהיא מתביישת בין גברים.

	רחצה נפרדת זה לגברים או לנשים. חמש שעות יכולות להתחלק בפרופורציה של שתיים וחצי ושתיים וחצי. תחשבי שאותם גברים ונשים – אני מניח שנשים הן מעטות יותר בבית הלוחם – יכול להיות שלגבר יהיו בסוף שלוש שעות בשבוע שלם, כאשר לכל הציבור יש 100 שעות או יותר. אז את מדברת אתי כאן על שלוש שעות בפרופורציה?

	מבחינת החוק, אנחנו נותנים חמש. מחר לא תהיה דרישה, ואף נכה לא יפנה בבקשה כזאת - - - 

אורה חיון:

	מה תעשה אז?

 היו"ר שאול יהלום:

	לא תהיה ועדה אובייקטיבית שתבדוק את הנחיצות, לכן קבענו – באדיבות המציע – מספר שעות מאוד מצומצם. לדעתי, אני לא מסתכל על העניין הזה רק מבחינה דתית. לדתיים יש באמת גדרים. 

אני מסתכל דווקא בנושא של בתי לוחם, שבדרך כלל אנשים פצועים, לא כל אדם נוח לו עם אישה שהיא לא אשתו וחיה אתו כל חיו – צריך גם להתחשב בהם, מעבר לדתיות. זה לא שייך לדתיות.

אורה חיון:

	מהניסיון שלנו, לא נתקלנו בזה מעבר לדתיות.

 היו"ר שאול יהלום:

	לא כל דבר שיש לי בלבי אני אומר לכל אישה, בנושא של בין גברים לנשים, כך אני משער.

משה גפני:

	מכיוון שהגברת חיון העלתה את העניין הזה, לפני שבעה חודשים החליטה הנהלת בית הלוחם בירושלים על שבע שעות של רחצה נפרדת, חמש שעות לגברים ושעתיים לנשים. בעקבות – אני לא יודע בדיוק מה, הורידו שעה לגברים והכוונה היא לרחצה בשעה 6:00 בבוקר. 

 

היו"ר שאול יהלום:

	אז היום זה שש שעות?

משה גפני:

	שש שעות. הייתי יכול להגיד שבירושלים חייב שיהיו 15 שעות, מקום שיש בו ציבור גדול של דתיים. לקחתי את הממוצע, שהוא סביר כמו שאמר יו"ר הוועדה.

 היו"ר שאול יהלום:

	אולי בירושלים לא מתאים רחצה מעורבת בכלל.

משה גפני:

	בקשתי את רשות הדיבור מפני שפנו אליי נכי צה"ל דתיים, ואמרו לי - - - 

מתן וילנאי:

	אני זוכר שהיה מאבק על בריכת המריבה בירושלים, כשהייתי ילד.

משה גפני:

	נאמר לי על ידי נכי צה"ל  דתיים - אני מקווה שזה לא נכון – שאת אמרת להם, גברת חיון, שמכיוון שיש את הצעת החוק שלי, אז את לא דנה עכשיו בהארכת המועד. כך נאמר לי, ואפילו בכתב.

	היום ואני מחוקק, גם אם יש לכם מורת רוח מהחוק הזה – למרות שאני לא מבין למה – הנכים לא צריכים לסבול. צריך לנהל אתם  משא ומתן כאילו אין חוק, וצריך להתייחס אחרי קבלת החוק כאילו יש חוק.

אורה חיון:

	אני חושבת שזה נושא לדיון לא בפורום הזה.

 היו"ר שאול יהלום:

	חבר הכנסת וילנאי, אתה מסכים לנוסח הזה? חבר הכנסת פרוש?

משה גפני:

	הנוסח, כפי שהציעה היועצת המשפטית של הוועדה, הוא היחיד שהיא הצליחה להגיע אליו. הייתה דרישה בוועדה בפעם הקודמת להחריג בתי מלון מהנושא הזה. החוק מדבר על בתי מרפא, ובתי מלון מתוקצבים גם על ידי המדינה. מכיוון שלא היה נוסח להוציא את בתי המלון מהחוק הזה – זו לא הייתה הכוונה שלי להכניס את בתי המלון  -זה נוסח שהתקבל בקריאה ראשונה.

	לפי החוק הקיים, אם החוק הז לא מתקבל, בתי המלון הם היחידים שבפנים. לפי החוק הקיים הן נמצאים בקטגוריה שהם חייבים. החוק הזה מוציא אותם החוצה. אני מבקש אם יהיה נוסח שיתאים לכל המכלול הזה לקראת הקריאה השניה והשלישית, אז צריך לקחת את זה בחשבון. אם לא, אנחנו נישאר בנוסח הזה.

 היו"ר שאול יהלום:

	100%. מאחר וזה הנוסח המקובל, והוא מקובל על המציע, אנחנו מאשרים את הנוסח הזה. אם יהיה נוסח אחר, וזה לא יהיה נושא חדש, נדון ונראה מה קורא.

הצבעה
בעד: פה אחד
נגד: אין
אושר
 היו"ר שאול יהלום:

	זה מאושר פה אחד, תודה רבה לכולם. הישיבה נעולה.


הישיבה ננעלה בשעה 11:10.








